EXCLUSIV Daniel Oprița anunță o nouă forță în SuperLiga României: "Va fi una dintre favoritele la titlu!"
FCSB este lider incontestabil în clasamentul din play-off-ul SuperLigii României, cu 35 de puncte, la șapte lungimi în fața Universității Craiova și a Rapidului.
Astfel, roș-albaștrii sunt principalii favoriți în cursa către titlu, dar Daniel Oprița consideră că nici Rapid nu ar trebui exclusă încă.
Daniel Oprița crede că Rapid va domina SuperLiga în următorii ani
Daniel Oprița a lăudat treaba făcută de Dan Șucu la Rapid și consideră că formația din Giulești va deveni o forță în campionatul României, cu șanse mari la câștigarea titlului.
Antrenorul Stelei este convins că în următorii ani, Rapid va fi una dintre favoritele la titlu, asta dacă nu va reuși să câștige campionatul chiar din acest sezon.
"Avem nevoie de patroni precum domnul Șucu, pentru că a făcut din Rapid un club puternic, cu o infrastructură bună, exact cum trebuie să fie la un club serios. La momentul ăsta, Rapid pare că e un club foarte serios și a făcut pașii normali și îi face în continuare.
Eu cred că în următorii ani, dacă nu în următorul, Rapid va fi o favorită la câștigarea campionatului, dacă nu va reuși chiar din acest sezon", a spus Daniel Oprița în exclusivitate pentru Pro TV.
Daniel Oprița: "Sunt șanse mari ca FCSB să ia campionatul în acest sezon!"
Totuși, Daniel Oprița susține că avantajul de șapte puncte pe care îl are FCSB le oferă roș-albaștrilor prima șansă la câștigarea campionatului, mai ales că nu crede că adversarele vicecampioanei din lupta la titlu nu se vor mai încurca.
"Încă nu a scăpat, dar va fi foarte greu să fie prinsă, pentru că nu văd ca CFR, Rapid, Craiova și Farul să nu mai facă pași greșiți. Ar trebui ca ele să câștige. Cu siguranță, FCSB se va mai încurca, dar și celelalte echipe se vor încurca, așa că FCSB, având șapte puncte, va fi greu de prins din urmă, dar nu imposibil.
Trebuie să ai o constanță, iar Rapidul nu a avut-o. FCSB are avansul ăsta de șapte puncte, care e destul de mare. Sunt șanse mari ca FCSB să ia campionatul, dar orice e posibil.
Nu mă interesează cine va lua campionatul, dar am zis că e favorită", a mai spus antrenorul celor de la CSA Steaua.
Urmăriți SPORT.RO și pe Google News